APSTIPRINU:

Valkas novada domes

priekšsēdētāja vietnieks V.Zariņš

2016.gada 13.aprīlī

Kārķu pamatskolas direktora amata

**konkursa nolikums**

**1. Vispārīgie noteikumi**

1.1. Šis nolikums nosaka kārtību, kādā tiek organizēts atklāts konkurss Kārķu pamatskolas (turpmāk tekstā - skola) direktora amatu, profesijas klasifikatora kods 1345 08, konkursa izsludināšanas un norises kārtību, kā arī pretendentu iesniegto pieteikumu vērtēšanas kārtību.

1.2. Konkursa mērķis ir izvēlēties atbilstošāko pretendentu skolas direktora amatam.

1.3. Konkursa uzdevums ir izvērtēt pretendentu profesionālo sagatavotību un atbilstību skolas direktora amatam.

**2. Konkursa noteikumi**

2.1. Konkursu organizē ar Valkas novada domes priekšsēdētāja 2016.gada 13.aprīļa rīkojumu Nr. 84-p „Par konkursa komisijas nozīmēšanu” izveidota komisija 5 cilvēku sastāvā. Konkursa komisija var pieaicināt speciālistus izglītības darbības jautājumos ar padomdevēja tiesībām.

2.2. Informācija par konkursa izsludināšanu, norādot prasības pretendentiem, dokumentu iesniegšanas vietu un termiņu, kā arī informācijas saņemšanas vietu publicējama laikrakstā „Ziemeļlatvija”, Valkas novada pašvaldības mājas lapā www.valka.lv.

2.3. Saskaņā ar Ministru kabineta 2014.gada 19.augusta noteikumu nr.496 5.punktu uz direktora amatu var pretendēt personas, kuras atbilst šādām prasībām:

2.3.1. uz pretendentu neattiecas [Izglītības likumā](http://likumi.lv/ta/id/50759-izglitibas-likums) un [Bērnu tiesību aizsardzības likumā](http://likumi.lv/ta/id/49096-bernu-tiesibu-aizsardzibas-likums) noteiktie ierobežojumi strādāt par pedagogu;

2.3.2. pretendenta izglītība atbilst [Izglītības likumā](http://likumi.lv/ta/id/50759-izglitibas-likums) un Ministru kabineta noteikumos par pedagogiem nepieciešamo izglītību un profesionālo kvalifikāciju un profesionālās pilnveides kārtību noteiktajām prasībām;

2.3.3. pretendents prot valsts valodu augstākajā līmenī atbilstoši [Valsts valodas likuma](http://likumi.lv/ta/id/14740-valsts-valodas-likums) prasībām un vismaz vienu Eiropas Savienības oficiālo valodu profesionālajai darbībai nepieciešamajā apjomā;

2.3.4. pretendentam ir vismaz triju gadu pedagoģiskā darba pieredze izglītības jomā vai izglītības vadības darbā.

2.4. Direktora amata pretendentiem jāiesniedz šādi dokumenti:

2.4.1. motivēta pieteikuma vēstule;

2.4.2. īss dzīves un darba gaitu pārstāsts (CV);

2.4.3. izglītību un kvalifikāciju apliecinošo dokumentu kopijas;

2.4.4. skolas attīstības vīzija (divas A4 lapas);

2.5. Nolikuma 2.4.punktā minētie dokumenti pretendentiem jāiesniedz līdz 2016.gada 9.maijam plkst.17.00 Valkas novada domes personāla nodaļā, Semināra ielā 29, Valkā, vai elektroniski personāla nodaļas vadītājai: liga.metuzale@valka.lv**.** Ja pretendents norādītajā termiņā neiesniedz visus nepieciešamos dokumentus, attiecīgais pieteikums netiek izskatīts.

2.6. Ja noteiktajā termiņā dokumentus nav iesniedzis neviens pretendents, konkursa komisija nosaka pieteikšanās termiņa pagarinājumu, atkārtoti izsludina konkursu vai pārtrauc konkursu.

**3. Konkursa norise**

3.1. Konkursa komisija vērtēšanu veic divās kārtās. Sēdes tiek protokolētas.

3.2. Vērtēšanas pirmā kārta:

3.2.1 Komisija vērtē pretendentu iesniegto pieteikumu atbilstību nolikuma 2.3. punkta prasībām.

3.2.2. Ja komisija konstatē, ka pretendents nav iesniedzis nepieciešamos dokumentus vai pretendents neatbilst kādai izvirzītajai prasībai, pretendents tiek izslēgts no tālākās dalības konkursā, par to paziņojot pretendentam.

3.2.3. Komisija pretendentus, kas atbilst nolikumā izvirzītajām prasībām uzaicina uz konkursa otro kārtu – darba interviju, ne vēlāk kā divas dienas pirms intervijas.

3.3. Vērtēšanas otrā kārta:

3.3.1. Komisijas priekšsēdētājs iepazīstina pretendentu ar komisijas sastāvu un uzaicina pretendentu motivēt savu izvēli kandidēt uz direktora amata vietu, prezentēt skolas attīstības vīziju. Komisijas locekļi uzdod jautājumus pretendentam atbilstoši vērtēšanas kritērijiem par viņa izglītību, kvalifikāciju, darba pieredzi un citām kompetencēm, kas ļauj izvērtēt pretendenta atbilstību izglītības iestādes direktora amatam.

3.3.2. Vērtēšanā tiek izmantota punktu sistēma no 1 (vāji, nav nozīmīgs) līdz 3 (izcili, nozīmīgs). Vērtējamie kritēriji – izglītība, pieredze vadošā amatā, interese par amatu (motivācija), zināšanas par iestādi (reorganizētā Valkas pamatskola un ģimnāzija), izpratne par direktora amatu, izpratne par iestādes budžetu, pasākumu organizēšanas prasmes, komunikācijas prasmes, svešvalodu zināšanas, datorprasmes, kopējās iespaids (piemērotība amatam).

3.3.3. Komisija pieņem galīgo lēmumu bez pretendentu klātbūtnes. Komisijas locekļi aizpilda vērtēšanas tabulas par katru pretendentu. Galīgā vērtējuma noteikšanai tiek veidota kopsavilkuma tabula. Lēmumu par pretendenta atbilstību pieņem, pamatojoties uz individuālo vērtējuma vidējo punktu skaitu.

3.3.4. Par pretendenta izvirzīšanu apstiprināšanai direktora amatā, komisija balso, izšķirošā balss ir komisijas priekšsēdētājam.

3.3.5. Konkursa rezultātus visiem pretendentiem paziņo 5 darba dienu laikā.

**4. Nobeiguma noteikumi**

4.1. Par rezultātiem paziņo katram pretendentam rakstveidā piecu darba dienu laikā pēc komisijas lēmuma pieņemšanas.

4.2. Pretendentu iesniegtie piedāvājumi ir derīgi līdz Domes lēmuma pieņemšanai par apstiprināšanu skolas direktora amatā.

4.3. Pretendents, kurš uzvarējis amata konkursā, tiek virzīts pārbaudei Sodu reģistrā un saskaņots Izglītības un zinātnes ministrijā. Pēc pozitīvu lēmumu saņemšanas pretendenta kandidatūra tiek virzīta apstiprināšanai tuvākajā domes sēdē. Pēc pozitīva domes lēmuma pieņemšanas pretendents tiek pieņemts darbā atbilstoši reorganizācijas plānam, noslēdzot darba līgumu ar pārbaudes laiku.

4.4. Ja konkursa komisija nevienu no pretendentiem neizvēlas par atbilstošu direktora amatam, komisija pieņem lēmumu par atkārtota konkursa izsludināšanu, nosakot jaunu pieteikšanās termiņu, konkursa komisijas sēdes norises laiku un vietu.

4.5. Ziņas par pretendentiem, kas iegūtas konkursa gaitā, ir konfidenciālas, un konkursa locekļiem, kā arī konkursa norisē iesaistītajiem darbiniekiem nav tiesības tās izpaust.